นิกเกอิปิดเช้าร่วง 492.30 จุด หลัง PMI การผลิตจีนหดตัว
นิกเกอิปิดเช้าร่วง 492.30 จุด หลัง PMI การผลิตจีนหดตัว
4 ม.ค. 2559

ดัชนีนิกเกอิตลาดหุ้นโตเกียวปิดภาคเช้าร่วงลงอย่างหนักในวันนี้ โดยดัชนีนิกเกอิปิดภาคเช้าร่วงลง 492.30 จุด หรือ 2.59% แตะที่ 18,541.41 จุด ซึ่งเป็นวันทำการวันแรกของปี 2559 เนื่องจากบรรยากาศการซื้อขายได้รับแรงกดดันหลังจากมีรายงานว่า ดัชนีผู้จัดการฝ่ายจัดซื้อ (PMI) ภาคการผลิตของจีน ซึ่งมาร์กิตจัดทำร่วมกับไฉซิน ชะลอตัวลงในเดือนธ.ค. นอกจากนี้ ดัชนีนิกเกอิยังได้รับปัจจัยลบหลังจากตลาดหุ้นนิวยอร์กปิดร่วงลงเมื่อวันที่ 31 ธ.ค.ซึ่งเป็นวันทำการวันสุดท้ายของปี 2558
ดัชนีนิกเกอิร่วงลงตั้งแต่ตลาดเปิดทำการ เพราะได้รับแรงกดดันจากดัชนีดาวโจนส์ตลาดหุ้นนิวยอร์กที่ปิดลบเมื่อวันที่ 31 ธ.ค.ซึ่งเป็นวันทำการวันสุดท้ายของปี 2558
นอกจากนี้ ดัชนีนิกเกอิยังได้รับแรงกดดันหลังจากดัชนี PMI ภาคการผลิตของจีน ซึ่งมาร์กิตจัดทำร่วมกับไฉซินในเดือนธ.ค.ลดลงสู่ระดับ 48.2 จาก 48.6 ในเดือนพ.ย.
ทั้งนี้ ตัวเลขที่ต่ำกว่า 50 แสดงให้เห็นถึงภาวะหดตัว และหากดัชนีสูงกว่า 50 จะบ่งชี้ว่ากิจกรรมภาคการผลิตของจีนมีการขยายตัวจากเดือนก่อนหน้า
หุ้นของบริษัทที่มีฐานการดำเนินงานอยู่ในจีนได้ถูกกดดันอย่างหนัก โดยหุ้นฟานุค ซึ่งเป็นผู้ผลิตหุ่นยนต์สำหรับงานอุตสาหกรรม ร่วงลง 2.9% และคูโบต้า ซึ่งเป็นผู้ผลิตเครื่องจักรด้านการเกษตร ดิ่งลง 2.7%
               